Trelis/gawiki huggingface dataset:
Open University. Ollscoil cianoideachais is ea an Open University (OU; an Ollscoil Oscailte) a cuireadh ar bun sa bhliain 1969. Is í an Open University an t-aon ollscoil chianoideachais sa Ríocht Aontaithe, ach bíonn mic léinn acu i gceantair eile san Eoraip, i Meiriceá Thuaidh agus Theas, san Afraic agus san Astraláise/Áise chomh maith. Tugann an ollscoil amach fochéimeanna, iarchéimeanna, dioplómaí agus teastais. Tá ceanncheathrú na hollscoile suite i Milton Keynes, Buckinghamshire, Sasana, ach tá oifigí ag an ollscoil in 13 réigiún timpeall na Ríochta Aontaithe.
Boeing 707. Is eitleán de dheantús Boeing é an Boeing 707. Tosaíodh ar a fhorbairt sna 1950í agus do tharla an chéad eitilt i 1958 leis an aerlíne Pan-Am.
Cuireadh deireadh le tógáil an 707 i 1978. Sheachaid Boeing 1,010 Boeing 707.
Pan-Am. Pan American World Airways (nó Pan Am) arbh ainm don aerlíne Mheiriceanach is cháiliúla sa 20ú haois.
Stair.
Bhunaigh Henry "Hap" Arnold Pan Am sa bhliain 1927. 
An phríomh-aerlíne Mheiriceanach sna 1930í ab ea Pan Am agus choinnigh sí an áit sin go dtí na 1980idí.
Ba é an sléacht a bhain le buamáil Pan Am 103 os cionn Lockerbie na hAlban an eachtra ba mhíchlúití aici. Ar an 21 Nollaig 1988, maraíodh 270 duine nuair a phléasc buama ar bord Pan Am Eitilt 103.
Mhair Pan Am go dtí 1991 nuair a chuirtí deireadh léi ar chúiseanna eacnamaíocha. Dúnadh Pan Am mar thoradh ar na deacrachtaí airgeadais a bhí aici agus an buama ar bord eitilte (an tubaiste Lockerbie sa bhliain 1988).
CLG Chontae Chiarraí. Eagraíocht spóirt é Cumann Lúthchleas Gael Chontae Chiarraí, atá i gceannas ar na cluichí Gaelacha a imrítear i gContae Chiarraí, faoi cheannas Chumann Lúthchleas Gael. Bunaíodh é sa bhliain 1888, bliain amháin tar éis bhunú an CLG féin. Tá peil Ghaelach an-láidir sa chontae seo, agus tá stair fhada agus rathúil ag an Ríocht, le 36 boinn uile-Éireann buaite acu, chomh maith le ceann amháin san iomáint, sa bhliain 1891.
Peil.
Is Ciarraí an fhoireann is raithiúla i stair peil Gaelach, le 36 Craobhacha Peile Sinsir Uile-Éireann is 19 Sraith Náisiúnta Peile buaite acu, chomh maith le cuid mhaith éachtaí suntasacha. Tá 56 cluichí ceannais uile-Éireann sroichthe acu (is iad Áth Cliath a tá sa dara háit le 36). Faoin bhliain 2013, tá 30 den 31 contae imeartha acu, Cill Ceannaigh an eisceacht.
Réalta Barnard. Is í Réalta Barnard an ceathrú réalta ar an spéir is cóngaraí dúinn, nó an dara ceann is cóngaraí, má áirítear trí réalta Alpha Centauri mar aon réalta amháin. Tá Réalta Barnard suite faoi 5.96 solasbhliain dínn, nó 1.8 parsoic. Tá sí le feiceáil i réaltbhuíon Fhear na bPéisteanna, ach le fírinne, ní cuid súl í, ós rud é nach bhfuil inti ach abhacréalta dhearg. 
Tá Réalta Barnard ainmnithe as an réalteolaí Meiriceánach Edward Emerson Barnard, a chuir an chéad sonrú inti sa bhliain 1916.
Réalta Kapteyn. Abhacréalta dhearg í Réalta Kapteyn atá le feiceáil i réaltbhuíon an Phéintéara. Is í an dara réalta is mó dualghluaisne ar an spéir, agus í sách cóngarach dúinn, nó níl sí ach 12.79 solasbhliain ar shiúl uainn. Tá sí ainmnithe as an réalteolaí Ollannach Jacobus Kapteyn, a chuir an chéad sonrú inti sa bhliain 1897.
Cumann Imreoirí Gael. Eagraíocht spóirt Éireannach í Cumann Imreoirí Gael (Béarla: Gaelic Players Association nó GPA). Bunaíodh i mí Mheán Fómhair sa bhliain 1999 é, chun tacaíocht agus eolas a chur ar fáil do na himreoirí atá ag imirt na gcluichí Gaelacha, sa Chumann Lúthchleas Gael. 
I measc na daoine a chuir an cumann ar bun ná na himreoirí Fergal Logan, Peter Canavan agus Dessie Farrell. Toghadh Farrell ina chathaoirleach sa bhliain 2000, agus sa bhliain 2003 ghlac sé post mar phríomhfheidhmeannach lánaimseartha.
Cé go bhfuil an GPA ar an bhfód le deich mbliana anuas, bhí sé deacair aitheantas oifigiúil a fháil ón CLG. Ar deireadh thiar, bronnadh an stádas seo ar an eagraíocht ag comhdháil de chuid CLG ar an 21 Samhain 2009.
Għawdex. Is é Għawdex (Béarla agus Iodáilis: "Gozo") an dara hoileán is mó in oileánra Mhálta. Ceantar tuaithe agus curadóireachta atá ann, an chuid is mó, nó tá talamh méith ann, agus seansaol mhuintir Mhálta beo ansin i gcónaí. Tá Għawdex 67 km² ar achar, agus sa bhliain 2005, bhí 31,053 duine ina gcónaí ansin, duine as an gcúigear acu i Rabat (Béarla: "Victoria"), príomhchathair an oileáin. 
Ar nós oileán Mhálta féin, tá cuid mhaith iarsmaí ón gClochaois le feiceáil san oileán, ar nós na struchtúir mheigiliteacha in Ġgantija.
Kemmuna. Is é oileán Kemmuna (Béarla: "Comino") an tríú hoileán is mó in oileánra Mhálta. Tá Kemmuna suite idir oileán Mhálta agus oileán Għawdex, agus é dhá chiliméadar cearnacha ar achar. Níl ach ceathrar de dhaoine ina gcónaí ansin go seasta, ach is áit mhór turasóireachta é.
Maenmar. Is tír san Áis Thoir Theas í an Maenmar (nó Burma mar a thugtar uirthi uaireanta), a fuair féin-rialtas sa mbliain 1948. Tá Maenmar suite taobh leis an dTéalainn, an t-Sín, Laos agus an India.
Stair.
Ar an 19 Eanáir 1942, rinne an tSeapáin ionradh ar Mhaenmar. Ghlac an tSeapáin an iomarca air féin nuair a d’ionsaigh arm na himpireachta Burma (mar a thugtar uirthi fadó), agus an tSeapáin ag troid san Aigéan Ciúin ag an am céanna.
Camanachd. Cluiche Albanach is ea Camanachd nó Iomain (), cosúil leis an iománaíocht ina mbaineann imreoirí úsáid as maidí adhmaid ("caman" - cosúil leis an iomáint) chun cúilíní a aimsiú.
Tugtar "camánacht" nó, go hannamh, "sínteag" air sa Ghaeilge.
CLG Chontae Loch Garman. Tá Loch Garman ar cheann den líon beag contaetha a bhfuil craobhchomórtas iománaíochta sinsearach agus craobhchomórtas peile sinsearach araon buaite acu.
Peil Ghaelach.
Bhí Loch Garman ar cheann de na foirne peile is fearr i stair an CLG i 1910, bhuaigh siad 6 gcraobhcomortais agus 4 uile-eireann. Bhí rath peileála deiridh Loch Garman ag baint le craobhchomórtas Laighean i 1945. Tar éis sin, bhí Iomána níos tábhachtaí i Loch Garman.
Iománaíocht.
Rinneadh iomána i Loch Garman ó na haois mheánaoiseanna. Tá go leor leasainmneacha i Loch Garman, lena n-áirítear 'an contae modúlach' agus 'the yellow-bellies'. 
Bhí rath iománaíochta is déanaí Loch Garman i gcraobhchomórtas Laighean i 2004, nuair a bhuail siad Uíbh Fhailí. Ghlac Davy Fitzgerald mar bhainisteoir dá bhfoireann agus rinne sé dul chun cinn mór ag teacht ar chraobhchomórtas iománaíochta Laighean i 2017 nuair a bhí siad i nGaillimh. Ghlac sé mar bhainisteoir tar éis d'fhág Liam Dunne. Bhí cuid mhór ag Liam Dunne i rath iománaíochta Loch Garman le déanaí"
Onóracha.
1893, 1915, 1916, 1917, 1918
1910, 1955, 1956, 1960, 1968, 1996
Oileán Cheap Bhreatainn. Is oileán é Ceap Breatainn atá suite amach ó chósta thoir Cheanada (Albain Nua). Tá cultúr suntasach Gaelach ar an oileán, go mór mór cultúr Ghàidhlig na hAlban. Ba í an Ghàidhlig phríomhtheanga na háite anuas go dtí caoga bliain ó shin, b'fhéidir, ach nuair a mheath na seanslite maireachtála, dála na hiascaireachta agus na foraoiseachta, thosaigh muintir na háite ag tabhairt a n-aghaidhe ar na bailte móra. De réir a chéile, mar sin, tháinig laghdú ar an líon daoine i gCeap Breatainn a raibh Gàidhlig ó dhúchas acu. 
Mar sin féin, níl an cultúr ar an dé deiridh fós. Tá an teanga á labhairt ag cuid de mhuintir na háite agus tá ceol na nGàidheal go háirithe le blaiseadh ann.
Luann Vicipéid Ghaeilge na hAlban na háiteanna seo ar an oileán:
Ríomhchlár. Is píosa cóid é an ríomhchlár a ritear ar chóras ríomhaireachta chun próiseáil éigin a chur i gcrích. Is féidir tagairt a dhéanamh don chód foinseach i dteanga ríomhchlárúcháin éigin nó don fhoirm inrite den chód sin leis an bhfocal ríomhchlár. Glactar leis gur scríobh Ada Lovelace an chéad ríomhchlár ina nótaí chun uimhreacha Bernoulli a ríomh ar an Inneall Anailíse a cheap Babbage.
Teanga ríomhchlárúcháin. Tugtar teanga ríomhchlárúcháin ar theanga shaorga ar bith a úsáidtear chun meaisín, ach go háirithe ríomhaire, a stiúradh. Cosúil le teangacha daonna, tá rialacha na comhréire is na séimeantaice ag baint le teangacha ríomhchlárúcháin.
Cuspóir.
Úsáidtear teangacha ríomhchlárúcháin don chuid is mó chun treoracha a sholáthar do ríomhaire.
Stair.
Is ón ré réamh-ríomhaireachta iad na chéad teangacha ríomhchlárúcháin. I rith an 19ú haois rinneadh forbairt ar sheolta agus ar phianónna meicniúla a bhí "in-ríomhchláraithe". Glactar leis gurbh iad nótaí Ada Lovelace chun uimhreacha Bernoulli a ríomh ar an Inneall Anailíse a cheap Babbage an chéad shampla de ríomhchlár, cé nach teanga ríomhchlárúcháin fhoirmiúil a bhí i gceist. I 1936 thug forbairt meaisín Turing foirm theoiriciúil do theanga ríomhchlárúcháin. Le linn na 1940í tháinig na chéad ríomhairí leictreacha ar an saol agus glactar leis an dteanga a úsáidtear orthu, meaisínchód, mar an chéad ghlúin teangacha. Oibríonn an meaisínchód ar leibhéal an mheaisín agus úsáidtear 1 agus 0 chun an ríomhaire a chlárú. Tháinig an dara glúin, díolamóir, chun cinn i rith na 1950í. Idir na 1950í is na 1960í rinneadh forbairt ar na teangacha den tríú glúin, ina measc siúd FORTRAN, LISP agus COBOL. Is iad seo foinse an chuid is mó de na teangacha nua-aimseartha a úsáidtear inniu.
Tóstaer. Gléas leictreach cistine is ea an tóstaer, agus é ceaptha le haghaidh arán a thóstáil, is é sin, é a thriomú agus a dhéanamh níos brisce.
Tá eilimintí simplí teasaireachta istigh sa tóstaer, nach bhfuil iontu go bunúsach ach sreanga miotail a théitear le leictreachas. Is é an tóstaer preabach an cineál is coitianta, is é sin, an cineál tóstaeir a bpreabfaidh an tslis aráin amach as, a thúisce is a bheidh sí réidh. Bíonn na gnáth-thóstaeir timpeall ar míle vatt ar cumhacht leictreach. Sna tóstaeir shimplí, is féidir seal tóstála na slise aráin a shocrú ar an amadóir, ach ar na saoltaí seo, tá cineálacha níos galánta ann freisin a bhfuil braiteoir teochta iontu le haithint, an bhfuil an tslis aráin sách te taobh istigh. Le tóstaeir den chineál sin, tá sé níos fusa arán reoite a théamh suas.
Tháinig an chéad tóstaer in úsáid i dtús na fichiú haoise, agus téann stair an tóstaeir phreabaigh siar go dtí an bhliain 1919.
Aoife Ní Scolaí. Duine de phríomhghníomhaithe ghluaiseacht na Gaeilge is ea Aoife Ní Scolaí. Chomhordaigh sí rannpháirtíocht Chonradh na Gaeilge san fheachtas chun stádas oifigiúil a bhaint amach don Ghaeilge san Aontas Eorpach, sna blianta 2003-2004. 
Bhí sí ina Príomhfheidhmeannach Gníomhach ag Conradh na Gaeilge san am sin, ach d'éirigh sí as oifig i dtús na bliana 2005, ó bhí sí míshásta le Foras na Gaeilge.
C. G. E. Mannerheim. Bhí Carl Gustaf Emil Mannerheim (Askainen 4 Meitheamh 1867 - Lausanne 27 Eanáir 1951) ar an séú hUachtarán ar Phoblacht na Fionlainne. Oifigeach in Arm Impiriúil na Rúise a bhí ann ar dtús, ach nuair a chuir an réabhlóid deireadh leis an Impireacht, d'fhill sé ar an bhFionlainn, áit ar éirigh leis fós an-cháil a bhaint amach dó féin mar ardcheannasaí airm agus mar Uachtarán.
Bord na Gaeilge. Eagraíocht stáit i bPoblacht na hÉireann ab ea Bord na Gaeilge a bunaíodh leis an Acht um Bord na Gaeilge i 1978 chun úsáid na Gaeilge mar theanga bheo agus mar ghnáthmheán cumarsáide a chur chun cinn. 
Tógadh isteach i bhForas na Gaeilge i Nollaig, 1999 é, in éineacht leis an nGúm agus leis an gCoiste Téarmaíochta.
LISP. Teanga ríomhchlárúcháin den tríú ghlúin is ea an LISP, acrainm do "LIStProcessing" an Bhéarla. Tháinig an teanga seo ar an saol i 1958. Chruthaigh John McCarthy agus a chomhghleacaithe í i MIT. Úsáidtear an teanga i réimse na hintleachta saorga.
Institiúid Teicneolaíochta Massachusetts. Institiúid teicneolaíochta agus ollscoil phríobháideach Mheiriceánach is ea an Massachusetts Institute of Technology, a bhfuil aithne níos fearr uirthi ar fud an domhain faoina acrainm MIT. Bunaíodh í sa bhliain 1861 i Cambridge, Massachusetts, chun forbairt thionsclaíoch SAM a threisiú. Tá 63 duais Nobel bainte ag taighdeoirí ó MIT.
Is ann a bhunaigh Nicolas Negroponte an Media Lab i 1985, tionscnamh a leathnaíodh go hÉirinn le bunú Media Lab Europe i mBaile Átha Cliath i 2001 i gcomhar le rialtas na hÉireann. Theip ar an tionscnamh seo agus dúnadh é in Eanáir 2005.
Tá páirt thábhachtach ag go leor de na taighdeoirí is na mic léinn i ngluaiseacht na mbogearraí saor in aisce. Tá cáil idirnáisiúnta bainte amach ag daoine ar nós Richard Stallman mar gheall ar an obair seo.
FORTRAN. Is teanga ríomhchlárúcháin den tríú glúin é FORTRAN, acrainm do "FORmula TRANslator" an Bhéarla. Forbraíodh í i gcéaduair ag campas IBM i ndeisceart San Jose i gCalifornia sna 1950í le haghaidh fheidhmchláir eolaíochta agus innealtóireachta. Tháinig sé chun cinn sa réimse seo agus tá sé fós in úsáid. Tá go leor leaganacha éagsúla ann.
COBOL. Is teanga ríomhchlárúcháin den tríú glúin é COBOL agus is ceann de na teangacha is sine atá fós in úsáid. Is acrainm é an t-ainm do COmmon Business-Oriented Language, agus úsáidtear é le haghaidh bogearraí a chruthú do ghnó, institiúidí airgeadais agus córais riaracháin do chomhlachtaí agus rialtais.
Ada Lovelace. Ba mhatamaiticeoir is scríbhneoir í Augusta Ada King, Countess of Lovelace (10 Nollaig 1815 – 27 Samhain 1852), a rugadh mar Augusta Ada Byron. 
Saol.
Ba iníon leis an bhfile Lord Byron agus Anne Isabella Milbanke í 
Tá aithne ar Lovelace go príomha mar gheall ar an gcur síos a scríobh sí ar an Inneall Anailíse a cheap Charles Babbage. Meastar gurb iad a nótaí faoin Inneall an chéad algartam a scríobhadh do mheaisín. Mar sin, ceaptar gurb í an chéad ríomhchláraitheoir í. Thuig sí go raibh ríomhairí in ann níos mó a dhéanamh ná suimeanna. 
Lovelace in Éirinn.
Ní raibh dealbh de bhean ar bith sa Long Room i Leabharlann Choláiste na Tríonóide go dtí 2020, nuair a cuireadh ceithre dhealbh de mhná ann, ina measc Ada Lovelace.
Áth an Ghainimh. Is sráidbhaile i ndeisceart Bhaile Átha Cliath é Áth an Ghainimh, nó "Sandyford" as Béarla. Tá ceann de na heastáit tionscail is mó in Éirinn, Eastát Tionsclaíoch Áth an Ghainimh, lámh leis an sráidbhaile, le ceanncheathrú Eorpach Microsoft i measc na gcomhlachtaí lonnaithe ann. Tá an t-eastát gar don mhótarbhealach M50 is tá an stáisiún deireanach ar an líne glas den LUAS suite san eastát.
Tá cumann peile de chuid Chumann Lúthchleas Gael, Naomh Olaf, sa cheantar. Bunaíodh i 1981 é.
Microsoft. Is é Microsoft an comhlacht bogearraí is mó ar domhan. Tá ceanncheathrú an ollchomhlachta ríomhaireachta in Redmond, Washington, SAM. 
Táirgí.
Tá bogearraí Microsoft le fáil i bhformhór na ríomhairí pearsanta ar fud an domhain. Is éard is cúis leis sin greim chomh docht sin a bheith ag Microsoft ar mhargadh na gcóras oibriúcháin trí chóras Windows agus trí Microsoft Office go háirithe. Ar na táirgí atá ar fáil tá an próiseálaí focal Microsoft Word, an scarbhileog Microsoft Excel, an pacáiste taispeántais Microsoft Powerpoint agus an bunachar sonraí Microsoft Access.
Stair.
Bhunaigh Paul Allen agus Bill Gates an comhlacht sa bhliain 1975.
Sa bhliain 2022, bhí timpeall 220,000 ar fud an domhain fostaithe ag Microsoft. Ach in 2023, bhí an earnáil teicneolaíochta sna Stáit Aontaithe ag cúlú agus bhí oibrithe á ligean chun siúil ag na comhlachtaí ríomhaireachta is mó. Baineann an scéal leis an rófhás a deirtear a tháinig le roinnt blianta ar an earnáil teicneolaíochta idirnáisiúnta.
I dtús na bliana 2023, bhí sé beartaithe ag Microsoft níos mó ná 10,000 fostaí a ligean chun siúil in ionaid éagsúla ar fud an domhain. Ag an am, mhaígh príomhfheidhmeannach an chomhlachta Satya Nadella "tar éis go raibh custaiméirí ag iarraidh níos mó ama a chaitheamh sa saol digiteach, go raibh siad ag iarraidh ag an am céanna níos lú airgid a chaitheamh air".
Microsoft in Éirinn.
Tá ceanncheathrú Microsoft in Eoraip suite in Áth an Ghainimh, Baile Átha Cliath.
Bhí breise agus 3,500 duine fostaithe ag Microsoft in Éirinn roimh 2023 - idir na ranna oibríochtaí, díolacháin, innealtóireachta agus forbartha táirgí. D'fhógair an comhlacht i dtús na bliana 2023 go rabhthas le 180 duine in Éirinn a ligean chun siúil.
Richard Stallman. Is gníomhaíoch ar son saoirse na mbogearraí é Richard Matthew Stallman (leasainm rms) (rugadh 16 Márta, 1953), chomh maith le forbróir bogearraí. Bhunaigh sé an GNU Project chun córas oibriúcháin saor ar nós UNIX a chruthú, agus is é príomh-ailtire agus eagraí an tionscnaimh. Sna 1980í, bhunaigh sé an Eagraíocht um Bogearraí Saor, an Free Software Foundation.
Rugadh i Nua-Eabhrac é agus d'fhreastail sé ar MIT, áit a bhain sé páirt i bpobal na ríomhéigse agus ghnóthaigh sé céim onórach sa bhFisic.
Gabhrán. Sráidbhaile i gContae Chill Chainnigh, Poblacht na hÉireann é Gabhrán (Béarla: Gowran). Tá sí suite ocht míle ó chathair Chill Chainnigh agus 80 míle ó mBaile Átha Cliath. 
Tá cáil ar an mbaile mar gheall ar an ráschúrsa Páirc Ghabhráin agus Teampall Mhuire atá suite ann.
Ted Stevens. Ba sheanadóir na Stát Aontaithe sinsearach ó Alasca é Theodore Fulton "Ted" Stevens (18 Samhain, 1923 - 9 Lúnasa, 2010). Ba bhall den Pháirtí Poblachtach é. Ba é an Seanadóir Poblachtach ab fhaide freastal sa Seanad lena linn.
Ba é an tUachtarán "pro tempore" é ar Sheanad Stát Aontaithe Mheiriceá go dtí 3 Eanáir, 2007 nuair a ghabh an Páirtí Daonlathach tromlach na suíochán ann agus tugadh an cúram sin do Robert Byrd. D'fhreastail Stevens sa Seanad ón bhliain 1968 i leith gan sos. Bhí clú air as a dhílseacht d'Alasca agus tharraing sé saibhreas chuig an stát. Sa deireadh, cuireadh mí-iompar le hairgead ina leith agus chaill é a phost sa toghchán sa bhliain 2008.
Rugadh in Indianapolis, Indiana sa bhliain 1923 é. San Dara Cogadh Domhanda bhí sé ina phíolóta in Arm SAM leis na Tíogair Eitilte sa tSín, ó 1943 go 1946. Tháinig sé slán as tionóisc eitleáin ina bhfuair a chéad bhean chéile bás sa bhliain 1978. Fuair sé féin bás i dtimpiste eitleáin bhig in Alasca ar an 9 Lúnasa, 2010 in éineacht le ceathrar eile agus iad ar a mbealach go lóiste iascaigh in iardheisceart an stáit.
Gealacha Galileo. Tá an dúrud de ghealacha ag timpeallú Iúpatair, nó sa bhliain 2006, bhí níos mó ná trí scór acu tugtha faoi deara. Is gnách gealacha Galileo a thabhairt ar an gceithre cinn is mó acu, nó b'é Galileo Galilei ba thúisce a chuir sonrú iontu, mar atá, thiar sa bhliain 1610. Briseadh mór a bhí ann i stair na réalteolaíochta Iartharaí, nó go dtí sin, bhí an bharúil sách coitianta go mbeadh gach rinn neimhe eile ag timpeallú an Domhain, agus nach mbeidís aon réad eile a fhithisiú ar aon nós. Thaispeáin fionnachtain na ngealach seo nárbh amhlaidh in aon chor.
Tugtar Io, Europa, Ganymede agus Callisto ar ghealacha Galileo. Rothlú sioncronach atá fúthu go léir, is é sin, tá siad á gcasadh ar a n-aiseanna de réir is mar atá siad ag dul timpeall Iúpatair, i gcruth is go bhfuil an aghaidh chéanna orthu an t-am ar fad, de réir mar a d'fheicfeadh an breathnóir ar dhromchla Iúpatair iad. Is féidr iad a fheiceáil ón Domhan le teileascóp beag agus iad ag dul trasna aghaidh an phláinéid. Is beag a bhí ar eolas fúthu sula ndeachaigh taiscéalaithe Voyager á n-iniúchadh, mar tá Io, Europa agus Ganymede taobh istigh de réimse maighnéadach Iúpatair agus iad faoi shíorionsaí ag tréanradaíocht i bhfoirm prótón agus leictreon ardfhuinnimh.
Na hainmneacha atá ar na gealacha inniu, níorbh é Galileo féin a bhaist orthu iad, ach an réalteolaí Gearmánach Simon Marius, a mhaígh go raibh seisean tar éis fionnachtain na ngealach seo a dhéanamh go gairid roimh Galileo. Theastaigh ó Galileo na gealacha a ainmniú as a urraí, Cosimo de' Medici. Mar a mhol Cosimo féin dó, thug sé "Réaltaí Medici" (nó "Medicea Sidera", as Laidin) orthu, agus a ghealach féin ag Cosimo agus ag gach duine den triúr deartháireacha a bhí aige, mar atá, Lorenzo, Carlo, agus Francesco. Bhí smaoineamh eile ag Giovanni Baptista Hodierna, dalta de chuid Galileo: thabharfadh seisean Principharus, Victipharus, Cosmipharus agus Ferdinandipharus orthu.
Lisa Murkowski. Is í Lisa Ann Murkowski (r. 22 Bealtaine 1957) Seanadóir na Stát Aontaithe sóisearach ó Alasca. Ball den Pháirtí Poblachtach atá inti. Is í an chéad bhanseanadóir ó Alasca agus an chéad duine a rugadh in Alasca a toghadh go dtí Seanad SAM.
Rugadh i gKetchikan, Alaska í. Ba Pholannach-Mheiriceánaigh iad a tuismitheoirí. Gobharnóir Alasca a bhí ina h-athair, Frank Murkowski, go dtí an bhliain 2007.
CLG Chontae Phort Láirge. Is é atá i gceist le CLG Chontae Phort Láirge ná an eagraíocht atá i gceannas ar na gcluichí Gaelacha a imrítear i gContae Phort Láirge, faoi cheannas an gCumann Lúthchleas Gael. Is iad iománaíocht, peil Ghaelach agus camógaíocht na cluichí a imrítear ann.
CLG Chontae Luimnigh. Imrítear na cluichí Gaelacha i gContae Luimnigh faoi cheannas Chumann Lúthchleas Gael Chontae Luimnigh. Tá sé freagrach as an iománaíocht, peil Ghaelach agus camógaíocht a imrítear sa chontae.
CLG Chontae an Chláir. Is é an Cumann Lúthchleas Gael Chontae an Chláir atá freagrach as na cluichí Gaelacha a imrítear i gContae an Chláir, mar shampla iománaíocht, peil Ghaelach agus camógaíocht.
Russ Feingold. Is é Russell Dana "Russ" Feingold (2 Márta 1953), Seanadóir na Stát Aontaithe sinsearach ó Wisconsin. Is ball den Páirtí Daonlathach é. Toghadh go dtí an Seanad i 1992 agus arís i 1998 agus 2004 é.
Rugadh i Janesville, Wisconsin é.
An Bhruiséil. Is í An Bhruiséil príomhchathair na Beilge. 
Tá an Bhruiséil i gcroílár na tíre. Tá an chathair tábhachtach sa domhan polaitiúil, mar tá ceanncheathrú an Aontais Eorpaigh aici, ceanncheathrú ECAT agus ceanncheathrú Pharlaimint na hEorpa. Fuair an péintéir Pieter Brueghel Mór bás anseo sa bhliain 1569 .
Robert Byrd. Ba é Robert Carlyle Byrd (a rugadh an 20 Samhain 1917, agus a d'éag an 28 Meitheamh 2010) an seanadóir sinsearach ó Virginia Thiar i Seanad Stáit Aontaithe Mheiriceá. Ba bhall den Pháirtí Daonlathach é. 
Rugadh i North Wilkesboro, Carolina Thuaidh sa bhliain 1917 é.
Núicléón. Is é is núicléón ann ná cáithnín núicléach, nó cáithnín fo-adamhach den chineál atá le fáil i núicléas an adaimh. Tá dhá chineál núicléón ann, mar atá, an prótón agus an neodrón. Baróin is ea iad, is é sin, cáithníní atá comhdhéanta as trí chuarc. Go dtí na seascaidí, ba nós a shíleadh gur buncháithníní a bhí iontu, agus nach bhféadfaí struchtúr inmheánach a aithint iontu. Inniu, tá a fhios ag na saineolaithe go bhfuil cuarcanna ann, agus iad á ngreamú dá chéile ag na glúóin.
Tá na núicléóin féin á gcoinneáil le chéile i núicléas an adaimh ag na fórsaí núicléacha. Sna laethanta a bhí, ba nós "idirghníomhaíocht láidir" a thabhairt ar na fórsaí seo, ach is é an tuiscint atá ag na fisiceoirí inniu gur fearr a rá gurb í an idirghníomhaíocht idir na cuarcanna agus na glúóin an "idirghníomhaíocht láidir". Is í an chrómaidinimic chandamach an teoiric is nua-aimseartha le taighde a dhéanamh ar an idirghníomhaíocht láidir le saintréithe na núicléón a mhíniú. 
Is é an prótón an barón is éadroime atá ann, agus is í cobhsaíocht an phrótóin atá ina miosúr ar imchoimeád na huimhreach barónaí. Cuireann cobhsaíocht an phrótóin diansrianta leis na teoiricí tuairimíochta atá ag iarraidh samhail chaighdeánach na fisice cáithníní a fhairsingiú. Is dual don neodrón meath lag a theacht air, ionas go n-iompóidh sé ina phrótón, rud is cúis leis an radaighníomhach.
Gort an Choirce. Tá Gort an Choirce (Béarla: "Gortahork") ina shuí in iarthuaisceart Chontae Dhún na nGall. Is baile é ina labhraíonn an chuid is mó de na daoine Gaeilge agus chiallaíonn sé sin gur Gaeltacht é. Bhí cónaí ar 1,705 duine i dtoghroinn Gort an Choirce sa bhliain 2011. Labhair 66.2% de dhaonra an toghroinn an Gaeilge go laethúil (lasmuigh den chóras oideachas) i 2011. Ba í an toghroinn ba láidre i nGaeltacht Tír Chonaill sa bhliain 2011 ó thaobh labhairt na Gaeilge de. Bhí cónaí ar 185 duine sa sráidbhaile i 2016. 
Is as Gort an Choirce é an file cáiliúil Cathal Ó Searcaigh.
Tábla daonra.
Taispeánann an tábla seo thíos athruithe i ndaonra an bhaile ins na blianta anuas:
Seán Ardagh. Ba Teachta Dála é Seán Ardagh (25 Samhain 1947 – 17 Bealtaine 2016). Ba Baile Átha Cliath Theas Láir é a dháilcheantar. Ball d'Fhianna Fáil a bhí ann. Toghadh go dtí Dáil Éireann sa bhliain 1997 é agus choimeád sé a shuíochán ón shin go 2011.